Mkoa ni eneo fulani ndani ya nchi ambalo ni ngazi ya utawala wa nchi ile. Matumizi ya jina hilo yanaweza kuwa tofauti kati ya nchi na nchi. Kwa kutafsiri vitengo vya utawala vya nchi mbalimbali wakati mwingine kuna mchanganyiko wa maneno "mkoa", "wilaya" na "jimbo" hasa kwa sababu matumizi ya maneno yanayolingana kwa ya Kiingereza "region", "district" na "province" hayafuati kila mara utaratibu maalumu. Katika Tanzania na Kenya mkoa ni ngazi ya utawala chini ya serikali ya kitaifa hivyo ni kitengo cha ngazi ya kwanza; ndani ya mkoa kuna wilaya kama mgawanyo wa ngazi ya pili yaani ni kitengo chini ya ngazi ya kwanza ya mikoa. Mikoa hii huwa ni vitengo vya utawala wa serikali kuu si maeneo yenye madaraka ya kujitawala na viongozi wanao chaguliwa kwa kura. Kiongozi wa mkoa ni Mkuu wa Mkoa anayeteuliwa na rais wa taifa. Nchi zenye muundo za shirikisho zinakuwa na majimbo au madola ndani ya taifa na kila jimbo au dola la shirikisho linaweza kuwa na mikoa yake ambayo ni ngazi ya pili katika mfumo huu.